Temeljem članka 87. Zakona o pravima hrvatskih branitelja iz Domovinskog rata i članova njihovih obitelji („Narodne novine“ br. 121/17 i 98/19) i članka 30. Statuta Općine Vladislavci („Službeni glasnik“ Općine Vladislavci broj 3/13, 3/17, 2/18, 4/20, 5/20 - pročišćeni tekst, 8/20 i 2/21) Općinsko vijeće Općine Vladislavci na svojoj 34. sjednici održanoj dana 09. ožujka 2021. godine, donosi

**ODLUKU**

**o financiranju komunalnog opremanja za poboljšanje uvjeta stanovanja hrvatskim braniteljima iz Domovinskog rata i članovima njihovih obitelji s područja Općine Vladislavci**

**Članak 1.**

Ovom Odlukom utvrđuje se način i postupak ostvarivanja prava na financiranjekomunalnog opremanja za poboljšanje uvjeta stanovanja hrvatskim braniteljima iz Domovinskog rata i članovima njihovih obitelji s područja Općine Vladislavci.

**Članak 2.**

Pravo na komunalno opremanje bez naknade imaju:

a) članovi uže i šire obitelji smrtno stradalog hrvatskog branitelja iz Domovinskog rata,

b) članovi uže i šire obitelji nestalog hrvatskog branitelja iz Domovinskog rata,

c) hrvatski ratni vojni invalidi iz Domovinskog rata od I. do X. skupine i članovi uže obitelji umrloga hrvatskog ratnog vojnog invalida iz Domovinskog rata s istim oštećenjem organizma, koji koriste stambeni kredit ili financijsku potporu za izgradnju obiteljske kuće na području Općine Vladislavci.

Pravo na komunalno opremanje bez naknade imaju i osobe koje nisu podnijele zahtjev za stambeno zbrinjavanje ako se u posebnom postupku utvrdi da bi imali to pravo, o čemu nadležno Ministarstvo izdaje odgovarajuću potvrdu.

**Članak 3.**

Komunalno opremanje građevinskog zemljišta je uređenje pristupne ceste, javne rasvjete prema mjesnim prilikama i okoliša potrebnih za korištenje građevine te priključci i mreža za osiguranje priključka, elektropriključak, priključak na vodovod i odvodnju prema mjesnim prilikama, instalacije DTK-a (distributivne, telefonske, kanalizacijske) te priključak na plin.

**Članak 4.**

Korisnik ostvaruje pravo na komunalno opremanje ako ima prebivalište na području Općine Vladislavci i nekretninu na području Općine Vladislavci čiji je vlasnik uz potvrdu nadležnog Ministarstva da je korisniku odobren stambeni kredit te da nije stambeno zbrinut, odnosno da ispunjava uvjete za dodjelu stambenog kredita za poboljšanje uvjeta stanovanja.

**Članak 5.**

Za ostvarivanje prava iz ove Odluke, korisnik je dužan podnijeti zahtjev za plaćanje troškova komunalnog opremanja Jedinstvenom upravnom odjelu Općine Vladislavci.

Uz zahtjev je korisnik dužan dostaviti:

* dokaz da je član uže i šire obitelji smrtno stradalog hrvatskog branitelja iz Domovinskog rata,
* dokaz da je član uže i šire obitelji nestalog hrvatskog branitelja iz Domovinskog rata,
* rješenje o statusu hrvatskog ratnog vojnog invalida iz Domovinskog rata od I. do X. skupine odnosno potvrda da je član uže obitelji umrloga hrvatskog ratnog vojnog invalida iz Domovinskog rata s istim oštećenjem organizma,
* ZK izvadak za kuću/stan
* rješenje o dodjeli stambenog kredita (ako je primjenjivo),
* potvrdu Ministarstva hrvatskih branitelja da korisnik nije evidentiran za dodjelu stambenog kredita za poboljšanje uvjeta stanovanja ( ako je primjenjivo)

Korisnik ima pravo na komunalno opremanje za svaku u potvrdi navedenu namjenu do brojila odnosno kućnog ormarića, ali ne ostvaruje pravo na povrat troškova već izvršenog komunalnog opremanja.

Odluku o odobrenju plaćanja komunalnog opremanja donosi općinski načelnik na prijedlog Jedinstvenog upravnog odjela.

**Članak 6.**

Ova Odluka stupa na snagu osmog dana od dana objave u „Službenom glasniku“ Općine Vladislavci.

KLASA: 561-01/21-01/01

UR.BROJ:2158/07-01-21-2

Vladislavci, 09. ožujka 2021.

PREDSJEDNIK

OPĆINSKOG VIJEĆA

Krunoslav Morović